KOMMISSIONENS FORORDNING (EF) Nr. 264/2000

af 3. februar 2000

om gennemførelse af Rådets forordning (EF) nr. 2223/96 med hensyn til kortfristede statistikker over offentlige finanser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS 95)(1), ændret ved forordning (EF) nr. 448/98(2), særlig artikel 3, stk. 2, og

ud fra følgende betragtninger:

(1) Ifølge traktatens artikel 104, stk. 2, overvåger Kommissionen udviklingen i budgetsituationen;

(2) ifølge Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(3), bør den multilaterale overvågningsprocedure i traktatens artikel 99, stk. 3 og 4, udbygges med et varslingssystem hvor Rådet på et tidligt stadium vil advare en medlemsstat om, at den er nødt til at træffe budgetkorrigerende foranstaltninger for at undgå, at dens offentlige underskud bliver uforholdsmæssigt stort;

(3) i rapporten fra Rådet (økonomi og finans) om statistikkravene i Den Økonomiske og Monetære Union, der blev godkendt den 18. januar 1999, understreges det, at der er behov for fælles og harmoniserede kortfristede statistikker over medlemsstaternes offentlige finanser, især de medlemsstater, der deltager i Den Økonomiske og Monetære Union;

(4) nationalregnskabsreglerne, især begreberne i ENS 95, betragtes som værktøjer til sikring af, at dataene bliver sammenlignelige og gennemsigtige medlemsstaterne imellem;

(5) der bør gradvis udarbejdes et komplet kvartalsregnskab for sektoren for offentlig forvaltning og service på grundlag af ENS 95, idet der fra år 2000 indledes med et første sæt komponenter af regnskabet for den offentlige forvaltning og service opstillet efter ENS 95;

(6) komponenter, der giver et pålideligt billede af tendenserne inden for offentlige finanser, og som normalt foreligger rettidigt, bør prioriteres højest;

(7) skatter, faktiske bidrag til sociale ordninger og sociale ydelser vil som det første sæt komponenter tidligt advare om eventuelle budgetrisici og give nyttige oplysninger om konjunkturudviklingen;

(8) Udvalget for Penge-, Kreditmarkeds- og Betalingsbalancestatistik, der er nedsat ved Rådets afgørelse 91/115/EØF(4), ændret ved afgørelse 96/174/EF(5), er blevet hørt;

(9) de i denne forordning fastsatte foranstaltninger er i overensstemmelse med udtalelse fra Udvalget for Det Statistiske Program, der er nedsat ved afgørelse 89/382/EØF, Euratom(6) -

UDSTEDT FØLGENDE FORORDNING:

Artikel 1

Formål

Formålet med denne forordning er at opstille en liste over og fastlægge de vigtigste kendetegn for de kategorier af transaktioner i ENS 95, der hvert kvartal fra år 2000 skal indberettes af alle medlemsstater, for at stille et sæt fælles og harmoniserede kortfristede statistikker over offentlige finanser til rådighed.

Artikel 2

Kategorier, som er omfattet af indberetningspligten for kvartalsdata

Medlemsstaterne indberetter til Kommissionen (Eurostat) kvartalsdata for følgende kategorier af offentlige tilgange og anvendelser ifølge ENS 95-koder:

på tilgangssiden:

- produktions- og importskatter (D.2)

- heraf: merværdiafgift (moms) (D.211)

- løbende indkomst- og formueskatter m.v. (D.5)

- kapitalskatter (D.91)

- faktiske bidrag til sociale ordninger (D.611)

på anvendelsessiden:

- sociale ydelser, undtagen sociale overførsler i naturalier (D.62).

Artikel 3

Kilder og metoder til udarbejdelse af kvartalsdata

Kvartalsdataene for de i artikel 2 anførte kategorier udarbejdes efter følgende regler:

1) Kvartalsdataene baseres på direkte oplysninger fra grundlæggende kilder, f.eks. offentlige regnskaber eller administrative kilder, som for hver kategori repræsenterer mindst 90 % af beløbet for hele kategorien.

2) De direkte oplysninger suppleres om nødvendigt af korrektioner for dækningen og af begrebsmæssige korrektioner for at bringe kvartalsdataene i overensstemmelse med begreberne i ENS 95.

3) Kvartalsdataene og de tilsvarende årlige data skal være overensstemmende.

Artikel 4

Tidsfrister for indberetningen af kvartalsdata

1. Kvartalsdataene indberettes til Kommissionen (Eurostat) senest tre måneder fra udgangen af det kvartal, som dataene vedrører.

2. Eventuelle ændringer af kvartalsdataene for tidligere kvartaler indberettes på samme tidspunkt.

3. Den første indberetning af kvartalsdata skal vedrøre data for første kvartal år 2000. Dataene indberettes senest den 30. juni 2000.

Artikel 5

Indberetning af tidsserier

1. Medlemsstaterne indberetter til Kommissionen (Eurostat) kvartalsdata for de i artikel 2 anførte kategorier første gang fra første kvartal 1991.

2. Historiske data udarbejdes efter de i artikel 3, stk. 2 og 3, anførte kilder og metoder.

3. Historiske data fra første kvartal 1998 og indtil fjerde kvartal 1999 indberettes til Kommissionen (Eurostat) senest den 31. december 2000.

4. Historiske data fra første kvartal 1991 og indtil fjerde kvartal 1997 indberettes til Kommissionen (Eurostat) senest den 30. juni 2002.

Artikel 6

Overgangsbestemmelser

1. Overgangsbestemmelserne finder anvendelse på medlemsstater, som ikke fra år 2000 er i stand til at indberette kvartalsdata inden for de i artikel 4, stk. 1, fastsatte frister og i overensstemmelse med de i artikel 3 angivne kilder og metoder.

2. Disse medlemsstater indberetter til Kommissionen (Eurostat) deres "bedste kvartalsvise skøn" inden for den i artikel 4 anførte frist.

3. De skal samtidig angive, hvilke foranstaltninger der skal træffes for at kunne indberette data i overensstemmelse med de i artikel 3 fastsatte kilder og metoder.

4. Den periode, hvor overgangsbestemmelserne finder anvendelse, må ikke overskride fristerne som anført i bilaget til denne forordning.

Artikel 7

Forordningens gennemførelse

1. Medlemsstaterne sender Kommissionen (Eurostat) en beskrivelse af de kilder og metoder, der anvendes til udarbejdelse af kvartalsdata (oprindelig beskrivelse), senest i marts 2000.

2. Eventuelle ændringer af den oprindelige beskrivelse af de kilder og metoder, der anvendes til udarbejdelse af kvartalsdata, fremsendes af medlemsstaterne til Kommissionen (Eurostat), når de indberetter de ændrede data.

3. Der skal mellem den enkelte medlemsstat og Kommissionen (Eurostat) opnås enighed om den oprindelige beskrivelse og eventuelle ændringer heraf.

4. På grundlag af medlemsstaternes beskrivelse(r) undersøger Kommissionen (Eurostat) især, om det i artikel 3, stk. 1, anførte 90 %-kriterium er opfyldt for det første kvartalsvise skøn vedrørende hver af de i artikel 2 anførte kategorier.

Såfremt en medlemsstat ikke kan opfylde 90 %-kriteriet på grund af nationale forhold, kan Kommissionen (Eurostat) indrømme den pågældende medlemsstat en særlig undtagelse.

5. Kommissionen (Eurostat) holder udvalget for Det Statistiske Program og Udvalget for Penge-, Kreditmarkeds- og Betalingsbalancestatistik underrettet om de kilder og metoder, som hver medlemsstat anvender.

Artikel 8

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. februar 2000.

På Kommissionens vegne

Pedro SOLBES MIRA

Medlem af Kommissionen

(1) EFT L 310 af 30.11.1996, s. 1.

(2) EFT L 58 af 27.2.1998, s. 1.

(3) EFT L 209 af 2.8.1997, s. 1.

(4) EFT L 59 af 6.3.1991, s. 19.

(5) EFT L 51 af 1.3.1996, s. 48.

(6) EFT L 181 af 28.6.1989, s. 47.

BILAG

Sidste frist for anvendelse af overgangsbestemmelserne

Artikel 6, stk. 4

>TABELPOSITION>